25.06.2018 klo 7:53
Kokoomuksen entinen kansanedustaja Tuija Nurmi, 60, on nostanut sopeutumiseläkettä yhtäjaksoisesti vuodesta 2011, vaikka hän on työskennellyt samaan aikaan lääkärinä Terveystalossa.
Katso, mitä kansanedustajien sopeutumiseläkkeellä tarkoitetaan.
Kouvolassa ja Lahdessa työskentelevä Nurmi laskuttaa lääkärinpalkkionsa perheyhtiönsä Oy Nurmi & Sonsin kautta Terveystalolta, jossa hän pitää vastaanottoa neljänä päivänä viikossa. Nurmi on niin sanottu sopimuslääkäri.
Kaupparekisteriin juhannusviikolla toimitetun tilinpäätöksen mukaan Oy Nurmi & Sonsin liikevaihto oli viime vuonna 339 000 euroa ja voitto 235 000 euroa. Yhtiön liikevoittoprosentti on lähes 70.
Yhtiön liikevaihto kasvoi edellisestä vuodesta 12 prosenttia ja voitto 29 prosenttia. Yhtiö teki viime vuonna voittoa keskimäärin 20 000 euroa kuukaudessa.
Vuonna 2011 perustetun yhtiön voitonjakokelpoiset varat olivat viime vuoden lopussa jo 786 000 euroa. Nurmi omistaa yhtiöstä 40 prosenttia ja on sen hallituksen puheenjohtaja.
Kokoomuksen entinen kansanedustaja, lääkäri Tuija Nurmi on nostanut sopeutumiseläkettä yhtäjaksoisesti vuodesta 2011. KARI PEKONEN
Oy Nurmi & Sonsin liikevaihdon, tuloksen ja voitonjakokelpoisten varojen kehitys 2011-2017
Oy Nurmi & Sons ei maksa työntekijöilleen (omistajilleen) palkkaa, vaan osinkoja.
Tuoreen tilinpäätöksen mukaan yhtiö jakaa tänä vuonna omistajilleen yhteensä 33 000 euroa. Yhtiön muut omistajat ovat Nurmen puoliso ja pariskunnan aikuiset lapset.
Nurmi toimi kokoomuksen kansanedustajana vuosina 1995-2011. Nurmi putosi eduskunnasta kevään 2011 vaaleissa ja on nostanut kansanedustajien tilapäiseksi työttömyysturvaksi tarkoitettua sopeutumiseläkettä siitä asti.
Iltalehti on uutisoinut Nurmen tapauksesta useampaan otteeseen. Aikaisempiin juttuihin voit tutustua tästä, tästä, tästä ja tästä.
Eduskuntaryhmien puheenjohtajat päättivät toukokuussa lopettaa kansanedustajien sopeutumiseläkejärjestelmän, jossa olevat porsaanreiät mahdollistavat Nurmen tapauksen kaltaisen osinkokikkailun. Laki on parhaillaan valmisteltavana.